Skatteetaten krevde 966.938.307 kroner fra farvehandel
– Dette var jo en heftig regning og den kunne nok ha løst alle de økonomiske problemene til kommunen. Vi spøkte litt med kommunen for å høre om vi kunne betale den i to avdrag, sier daglig leder Trond Larsen til Lindesnes Avis. Kommunen ville nok ha satt pris på om Larsen gjorde som han fikk beskjed om, og betalte de vanvittige nihundre og sekstiseks millioner nihundre og trettiåtte tusen tre hundre og syv kronene i forskuddsskat. Eller, litt grovt opprundet: Én milliard kroner! Men det gjorde han altså ikke. Han syntes derimot regningen var litt snodig, så han fikk regnskapsføreren til å kikke på den for sikkerhets skyld. Regnskapsføreren var enig. Kommunen også. – Da jeg nevnte regningen for kommunen, lo de godt alle sammen, sier Larsen. Han mener likevel at de burde ha oppdaget det før regningen nådde farvehandelen, og synes det er betenkelig at det blir sendt ut feil regninger. Hadde den bare vært noen tusenlapper for mye hadde han kanskje ikke selv lagt merke til det, og dermed betalt mer enn han skulle. Slik sett var det jo flaks at regningen var så enorm som den var, og Larsen kunne ta det hele med et smil. Faktisk har han nå valgt å laminere hele regningen, for å ha den som et minne. Skatt Sør beklager hendelsen, og trøster med at dersom det blir betalt for lite eller for mye i forskuddsskatt, så vil dette oppdages ved behandlingen av selvangivelsen.
Mandal Farvehandel syntes det ble i overkant mye å betale da det dumpet en regning på nesten én milliard kroner ned i postkassen fra Skatt Sør. det dumpet en regning på nesten én milliard kroner ned i postkassen fra Skatt Sør.